Daspò che ai 20 di Jugn Eusko Alkartasuna e la çampe indipendentiste a àn metût lis fondis par un acuardi strategjic tra lis fuarcis indipendentistis baschis, i rapresentants dai doi sogjets politics a àn slargjât ancje a Aralar l’invît a partecipâ al progjet. Il coordenadôr di Aralar, Patxi Zabaleta, al à fat savê che il so partît al à acetât di discuti la propueste cui rapresentants di Eusko Alkartasuna e de çampe indipendentiste, ma al à ancje dite che nol acetarà limitazions al confront. L’acuardi sotscrit di chei altris partîts indipendentiscj al à des mancjancis e dai ponts che Aralar nol è dacuardi e che a varan duncje di jessi frontadis par podê rivâ a di un pat condividût. Eusko Alkartasuna, Alternatiba e la çampe indipendentiste a àn po clamât dongje une manifestazion a Donostia par sabide ai 10 di Lui par rivendicâ il dirit ae autodeterminazion e par pandi la proprie solidarietât ai catalans daspò de sentence dal tribunâl costituzionâl spagnûl sul gnûf Statût di autonomie de Catalogne. Intant a Madrid la comission costituzionâl parlamentâr e à fate buine une gnove propueste di riforme de leç eletorâl concuardade tra socialiscj e popolârs par impedî ogni rapresentance de çampe indipendentiste basche. In sostance si slargjarès la pussibilitât di meti fûr leç une liste fintremai dopo des elezions, di maniere di impedî la proclamazion dai siei elets. La uniche maniere par restâ in carghe e sarès une sorte di auto de fe: une proclamazion publiche di refût des ideis e des posizions che a son daûr de ilegalizazion compagnade po di un compuartament in linie cun cheste condane. In pratiche, sul cjâf di ogni elet indipendentist basc e pesarès une manarie pronte a colâ a pene che al ves di declarâ alc che a Madrid nol plâs. Pai nazionaliscj bascs e pe çampe radicâl spagnole si trate di une propueste dal dut incostituzionâl: un dubi che al à jevât fintremai cualchidun dai siei sostenidôrs.
Font: Gara, 01-03/07/10
fur_Latn oci_Latn